Proposta għal DEĊIŻJONI TAL-KUNSILL dwar il-konklużjonijiet tal-Ftehim Qafas bejn l-Unjoni Ewropea u l-Istati Membri tagħha minn naħa u r-Repubblika tal-Korea minn naħa oħra /* COM/2013/0551 final - 2013/0267 (NLE) */





IL-MEMORANDUM TA’ SPJEGAZZJONI 1. L-ISFOND TAL-PROPOSTA Il-proposta mehmuża tikkostitwixxi strument ġuridiku għall-konklużjoni tal-Ftehim Qafas bejn l-Unjoni Ewropea u l-Istati Membri tagħha minn naħa u r-Repubblika tal-Korea minn naħa oħra. – Proposta għal Deċiżjoni tal-Kunsill dwar il-konklużjoni tal-Ftehim Qafas bejn l-Unjoni Ewropea u l-Istati Membri tagħha minn naħa u r-Repubblika tal-Korea minn naħa oħra. Ir-Relazzjonijiet bejn l-UE u r-Repubblika tal-Korea bħalissa huma bbażati fuq il-Ftehim Qafas għall-Kummerċ u l-Kooperazzjoni bejn il-Komunità Ewropea u l-Istati Membri tagħha minn naħa u r-Repubblika tal-Korea minn naħa oħra li daħal fis-seħħ fl-2001. Fis-7 ta’ Mejju 2008, il-Kunsill awtorizza lill-Kummissjoni Ewropea biex tinnegozja Ftehim Qafas ġdid mar-Repubblika tal-Korea (iktar ’il quddiem il-“Korea”). In-negozjati mal-Korea kienu konklużi u t-test tal-abbozz ta’ ftehim inbeda fl-14 ta’ Ottubru 2009. Il-Ftehim ġie kkoffirmat fl-10 ta’ Mejju 2010 f’Seoul. 2. IR-RIŻULTATI TAN-NEGOZJATI Il-Ftehim Qafas ġdid jixhed l-importanza tar-rabtiet UE-Korea u jiftaħ era ġdida ta’ relazzjonijiet bilaterali, abbażi ta’ prinċipji kondiviżi bħall-ugwaljanza, ir-rispett reċiproku, il-benefiċċju reċiproku kif ukoll ir-rispett għad-demokrazija, l-istat tad-dritt u d-drittijiet tal-bniedem. Il-Ftehim isaħħaħ il-kooperazzjoni politika, ekonomika u settorjali f’firxa wiesgħa ta’ oqsma ta’ politiki, inklużi l-paċi u s-sigurtà, il-prevenzjoni tal-konflitt, l-immaniġġar tal-kriżijiet, il-kummerċ, l-ambjent, ix-xjenza u t-teknoloġija u l-governanza tajba, kif ukoll it-turiżmu u l-kultura, il-migrazzjoni, il-ġlieda kontra t-terroriżmu u l-ġlieda kontra l-korruzzjoni u l-kriminalità organizzata. Huwa se jkompli jsaħħaħ il-kooperazzjoni bħala reazzjoni għall-isfidi globali, fejn kemm il-Korea kif ukoll l-UE għandhom rwol dejjem iktar importanti, bħal fil-G20. Il-Ftehim Qafas ġdid se jippermetti lill-UE biex tassumi responsabbiltà u influwenza ikbar fil-Peniżola Koreana. Bis-saħħa tal-Ftehim Qafas ġdid, l-UE se tippromwovi l-valuri Ewropej u ssaħħaħ kooperazzjoni konkreta f’firxa wiesgħa ta’ oqsma ta’ interess reċiproku. Il-konklużjoni tal-Ftehim Qafas ġdid hija b’konformità mal-għan tal-UE li toħloq qafas politiku u ekonomiku komprensiv u koerenti fir-relazzjonijiet bejn l-UE u l-pajjiżi ASEAN. 3. L-ELEMENTI ĠURIDIĊI TAL-PROPOSTA Min-naħa tal-Unjoni, il-bażijiet ġuridiċi ta’ dan il-Ftehim huma l-Artikoli 207 u 212, flimkien mal-Artikolu 218(6)(a) TFUE. Fid-dawl tar-riżultati msemmija hawn fuq, il-Kummissjoni tipproponi li l-Kunsill jikkonkludi l-Ftehim f’isem l-Unjoni Ewropea wara li jkun irċieva l-kunsens tal-Parlament Ewropew. 2013/0267 (NLE) Proposta għal DEĊIŻJONI TAL-KUNSILL dwar il-konklużjonijiet tal-Ftehim Qafas bejn l-Unjoni Ewropea u l-Istati Membri tagħha minn naħa u r-Repubblika tal-Korea minn naħa oħra IL-KUNSILL TAL-UNJONI EWROPEA, Wara li kkunsidra t-Trattat dwar il-Funzjonament tal-Unjoni Ewropea u b’mod partikolari l-Artikoli 207 u 212, flimkien mal-Artikolu 218(6)(a) tiegħu, Wara li kkunsidra l-proposta tal-Kummissjoni Ewropea, Wara li kkunsidra l-kunsens tal-Parlament Ewropew, Billi: (1) B’konformità mad-Deċiżjoni tal-Kunsill tas-7 ta’ Mejju 2008, il-Ftehim Qafas bejn l-Unjoni Ewropea u l-Istati Membri tagħha minn naħa, u r-Repubblika tal-Korea minn naħa oħra, ġie ffirmat fl-10 ta’ Mejju 2010, suġġett għall-konklużjoni tiegħu f’data iktar tard. (2) Il-Ftehim għandu jiġi approvat f’isem l-Unjoni Ewropea, ADOTTA DIN ID-DEĊIŻJONI: Artikolu 1 1. Il-Ftehim Qafas bejn l-Unjoni Ewropea u l-Istati Membri tagħha, minn naħa u r-Repubblika tal-Korea minn naħa oħra, huwa permezz ta’ dan approvat f’isem l-Unjoni. 2. It-test tal-Ftehim huwa mehmuż ma’ din id-Deċiżjoni. Artikolu 2 Ir-Rappreżentant Għoli tal-Unjoni/Viċi President tal-Kummissjoni jew rappreżentant tar-Rappreżentant Għoli tal-Unjoni/Viċi President jippresiedi l-Kumitat Konġunt previst fl-Artikolu 44 tal-Ftehim. Artikolu 3 Il-President tal-Kunsill jaħtar lill-persuna li tingħata s-setgħa li toħroġ in-notifika f’isem l-Unjoni Ewropea, kif previst fl-Artikolu 49(1) tal-Ftehim. Artikolu 4 Din id-Deċiżjoni tidħol fis-seħħ fil-ġurnata tal-adozzjoni tagħha. Hija tiġi ppubblikata f’Il-Ġurnal Uffiċjali tal-Unjoni Ewropea. Magħmul fi Brussell, Għall-Kunsill Il-President Anness FTEHIM QAFAS BEJN L-UNJONI EWROPEA U L-ISTATI MEMBRI TAGĦHA MINN NAĦA, U R-REPUBBLIKA TAL-KOREA MINN NAĦA OĦRA L-UNJONI EWROPEA, iktar 'il quddiem imsejħa “l-Unjoni” u IR-RENJU TAL-BELĠJU, IR-REPUBBLIKA TAL-BULGARIJA, IR-REPUBBLIKA ĊEKA, IR-RENJU TAD-DANIMARKA, IR-REPUBBLIKA FEDERALI TAL-ĠERMANJA, IR-REPUBBLIKA TAL-ESTONJA, L-IRLANDA, IR-REPUBBLIKA ELLENIKA, IR-RENJU TA’ SPANJA, IR-REPUBBLIKA TA’ FRANZA, IR-REPUBBLIKA TAL-ITALJA, IR-REPUBBLIKA TA’ ĊIPRU, IR-REPUBBLIKA TAL-LATVJA, IR-REPUBBLIKA TAL-LITWANJA, IL-GRAN DUKAT TAL-LUSSEMBURGU, IR-REPUBBLIKA TAL-UNGERIJA, MALTA, IR-RENJU TAL-PAJJIŻI L-BAXXI, IR-REPUBBLIKA TAL-AWSTRIJA, IR-REPUBBLIKA TAL-POLONJA, IR-REPUBBLIKA TAL-PORTUGALL, IR-RUMANIJA, IR-REPUBBLIKA TAS-SLOVENJA, IR-REPUBBLIKA TAS-SLOVAKKJA, IR-REPUBBLIKA TAL-FINLANDJA, IR-REPUBBLIKA TAL-ISVEZJA, IR-RENJU UNIT TAL-INGILTERRA U TAL-IRLANDA TA’ FUQ, Partijiet Kontraenti għat-Trattat tal-Unjoni Ewropea u t-Trattat dwar il-Funzjonament tal-Unjoni Ewropea, iktar 'il quddiem imsejħa “l-Istati Membri”, minn naħa, u IR-REPUBBLIKA TAL-KOREA, minn naħa oħra, iktar ’il quddiem imsejħa b’mod konġunt “il-Partijiet”, WAQT LI JIKKUNSIDRAW ir-rabtiet tradizzjonali tagħhom ta’ ħbiberija u r-rabtiet storiċi, politiċi u ekonomiċi li jgħaqqduhom; WAQT LI JFAKKRU l-Ftehim Qafas għall-Kummerċ u l-Kooperazzjoni bejn il-Komunità Ewropea u L-Istati Membri tagħha minn naħa, u r-Repubblika tal-Korea minn naħa oħra, iffirmat fil-Lussemburgu fit-28 ta’ Ottubru 1996 u li daħal fis-seħħ fl-1 ta’ April 2001; KONXJI mill-proċess aċċellerat li permezz tiegħu l-Unjoni Ewropea qed takkwista l-identità tagħha fil-politika barranija u fil-qasam tas-sigurtà u l-ġustizzja; KONXJI mir-rwol u r-responsabbiltà dejjem jikbru li għandha r-Repubblika tal-Korea fil-komunità internazzjonali; WAQT LI JENFASIZZAW in-natura komprensiva tar-relazzjoni tagħhom u l-importanza ta’ sforzi kontinwi sabiex tinżamm koerenza kumplessiva; WAQT LI JIKKONFERMAW ix-xewqa tagħhom li jżommu u jiżviluppaw id-djalogu politiku regolari tagħhom, li huwa bbażat fuq valuri u aspirazzjonijiet maqsuma; WAQT LI JESPRIMU r-rieda komuni tagħhom biex jgħollu r-relazzjonijiet tagħhom fi sħubija msaħħa inkluż fl-oqsma politiċi, ekonomiċi, soċjali u kulturali; DETERMINATI f’dan ir-rigward li jikkonsolidaw, ifanndu u jiddiversifikaw ir-relazzjoni f’oqsma ta’ interess reċiproku, fil-livelli bilaterali, reġjonali u globali u abbażi ta’ ugwaljanza, rispett tas-sovranità, nondiskriminazzjoni u benefiċċju reċiproku; WAQT LI JAFFIRMAW MILL-ĠDID ir-rabta qawwija tal-partijiet għall-prinċipji demokratiċi u tad-drittijiet tal-bniedem kif stabbilit fid-Dikjarazzjoni Universali tad-drittijiet tal-Bniedem u strumenti oħra internazzjonali tad-drittijiet tal-bniedem kif ukoll għall-prinċipji tal-istat tad-dritt u l-governanza tajba; WAQT LI JAFFIRMAW MILL-ĠDID id-determinazzjoni tagħhom li jiġġieldu kontra reati serji ta’ tħassib internazzjonali u l-kundanna tagħhom li l-prosekuzzjoni effettiva tal-iktar reati serji ta’ tħassib internazzjonali għandha tiġi żgurata billi jittieħdu miżuri fil-livell nazzjonali li jsaħħu l-kollaborazzjoni globali; WAQT LI JIKKUNSIDRAW li t-terroriżmu huwa theddida għas-sigurtà globali u jixtiequ jintensifikaw id-djalogu u l-kooperazzjoni tagħhom fil-ġlieda kontra t-terroriżmu, b’konformità mal-istrumenti internazzjonali rilevanti, b’mod partikolari r-Riżoluzzjoni 1373 tal-Kunsill tas-Sigurtà tan-Nazzjonijiet Uniti; u jirriaffirmaw li r-rispett għad-drittijiet tal-bniedem u l-istat tad-dritt huma l-bażi fundamentali għall-ġlieda kontra t-terroriżmu; WAQT LI JIKKONDIVIDU l-opinjoni li l-proliferazzjoni tal-armi tal-qerda tal-massa u l-modi ta’ kunsinna tagħhom, joħolqu theddida serja għas-sigurtà internazzjonali, jirrikonoxxu l-impenn tal-komunità internazzjonali li tiġġieled kontra t-tali proliferazzjonijiet kif espress fl-adozzjoni ta’ konvenzjonijiet internazzjonali rilevanti u Riżoluzzjonijiet tal-Kunsill tas-Sigurtà tan-Nazzjonijiet Uniti, b’mod partikolari r-Riżoluzzjoni 1540, u jixtiequ jsaħħu d-djalogu u l-kooperazzjoni tagħhom f’dan il-qasam; WAQT LI JIRRIKONOXXU l-bżonn ta’ kooperazzjoni msaħħa fil-qasam tal-libertà tal-ġustizzja u s-sigurtà; WAQT LI JFAKKRU f’dan ir-rigward li d-dispożizzjonijiet tal-Ftehim li jaqgħu fl-ambitu tal-Parti III, Titolu V tat-Trattat dwar il-Funzjonament tal-Unjoni Ewropea jorbtu lir-Renju Unit u lill-Irlanda bħala partijiet kontraenti separati, u mhux bħala parti mill-Unjoni Ewropea, sakemm l-Unjoni Ewropea (jekk ikun il-każ) tinnotifika lir-Repubblika tal-Korea li xi wieħed mill-Istati ntrabat fir-rigward ta’ dawn l-oqsma bħala parti mill-Unjoni Ewropea b’konformità mal-Protokoll dwar il-pożizzjoni tar-Renju Unit u l-Irlanda anness mat-Trattat dwar l-Unjoni Ewropea u t-Trattat dwar il-Funzjonament tal-Unjoni Ewropea, u l-istess japplika għad-Danimarka, b’konformità mal-Protokoll rilevanti anness ma’ dawk it-Trattati; WAQT LI JIRRIKONOXXU x-xewqa tagħhom li jippromwovu żvilupp sostenibbli fid-dimensjonijiet ekonomiċi, soċjali u ambjentali; WAQT LI JESPRIMU l-impenn tagħhom li jiżguraw livell għoli ta’ protezzjoni ambjentali u d-determinazzjoni tagħhom li jikkooperaw fil-mitigazzjoni tat-tibdil tal-klima; WAQT LI JFAKKRU fl-appoġġ tagħhom għal globalizzazzjoni ġusta u għall-għanijiet ta’ impjieg sħiħ u produttiv, kif ukoll għal xogħol diċenti għal kulħadd; WAQT LI JIRRIKONOXXU li l-flussi tal-kummerċ u tal-investiment bejn il-Partijiet stagħnew abbażi tas-sistema globali tal-kummerċ ibbażata fuq regoli taħt l-awspiċi tal-Organizzazzjoni Dinjija tal-Kummerċ (WTO); WAQT LI JIXTIEQU li jiżguraw il-kundizzjonijiet u l-promozzjoni ta’ żieda sostenibbli u żvilupp tal-kummerċ u l-investiment bejn il-Partijiet għall-vantaġġ reċiproku tagħhom, fost l-oħrajn billi tiġi stabbilita żona ta’ kummerċ ħieles; WAQT LI JAQBLU dwar il-bżonn li jsiru sforzi kollettivi li jirreaġixxu għall-kwistjonijiet globali bħat-terroriżmu, ir-reati serji ta’ tħassib internazzjonali, il-proliferazzjoni ta’ armi tal-qerda tal-massa u l-modi ta’ kunsinna tagħhom, it-tibdil fil-klima, in-nuqqas ta’ sigurtà tal-enerġija u r-riżorsi, il-faqar u l-kriżi finanzjarja; DETERMINATI li jsaħħu l-kooperazzjoni fis-setturi ta’ interess reċiproku, speċjalment billi jippromwovu l-prinċipji demokratiċi u r-rispett għad-drittijiet tal-bniedem, il-ġlieda kontra l-proliferazzjoni tal-armi tal-qerda tal-massa; il-mitigazzjoni ta’ kummerċ illeċitu ta’ armi ħfief u ta' kalibru żgħir; it-teħid ta’ miżuri kontra l-iktar reati serji ta’ tħassib għall-komunità internazzjonali; il-ġlieda kontra t-terroriżmu; il-kooperazzjoni f’organizzazzjonijiet reġjonali u internazzjonali; il-kummerċ u l-investiment; id-djalogu dwar il-politika ekonomika; il-kooperazzjoni fin-negozju; it-tassazzjoni; id-dwana; il-politika tal-kompetizzjoni; is-soċjetà tal-informazzjoni; ix-xjenza u t-teknoloġija; l-enerġija; it-trasport; il-politika tat-trasport marittimu; il-politika tal-konsumatur; is-saħħa, l-impjieg u l-affarijiet soċjali; l-ambjent u r-riżorsi naturali; it-tibdil fil-klima; l-agrikoltura; l-iżvilupp rurali u l-forestrija; il-baħar u s-sajd; l-iżvilupp u l-assistenza; il-kultura, l-informazzjoni, il-komunikazzjoni, l-awdjoviżiv u l-midja; l-edukazzjoni; l-istat tad-dritt; il-kooperazzjoni ġuridika; il-protezzjoni tad-dejta personali; il-migrazzjoni; il-ġlieda kontra drogi illeċiti, il-ġlieda kontra l-kriminalità u l-korruzzjoni, il-ġlieda kontra l-ħasil tal-flus u t-terroriżmu finanzjarju; il-ġlieda kontra l-kriminalità ċibernetika; l-infurzar tal-liġi; it-turiżmu; is-soċjetà ċivili; l-amministrazzjoni pubblika; u l-istatistika; KONXJI mill-importanza li jiffaċilitaw l-involviment f’kooperazzjoni tal-individwi u l-entitajiet ikkonċernati direttament, b’mod partikolari operaturi ekonomiċi u l-korpi li jirrappreżentawhom; WAQT LI JIRRIKONOXXU x-xewqa li jżidu r-rwoli u l-profili taż-żewġ Partijiet fir-reġjuni ta’ xulxin u li jrawmu l-kuntatti poplu ma’ poplu bejn il-Partijiet; FTIEHMU KIF ĠEJ: TITOLU I IL-BAŻI U L-KAMP TA’ APPLIKAZZJONI Artikolu 1 Il-bażi għall-kooperazzjoni 1. Il-Partijiet jikkonfermaw l-impenn tagħhom għall-prinċipji demokratiċi, għad-drittijiet tal-bniedem u għal-libertajiet fundamentali u l-istat tad-dritt. Ir-rispett għall-prinċipji demokratiċi u d-drittijiet tal-bniedem u l-libertajiet fundamentali kif stipulati fid-Dikjarazzjoni Universali tad-Drittijiet tal-Bniedem u strumenti internazzjonali oħra tad-drittijiet tal-bniedem, li jirriflettu l-prinċipju tal-istat tad-dritt, jirfdu l-politiki interni u internazzjonali taż-żewġ Partijiet u jikkostitwixxu element essenzjali ta’ dan il-Ftehim. 2. Il-Partijiet jikkonfermaw l-impenn tagħhom għall-Karta tan-Nazzjonijiet Uniti u l-appoġġ tagħhom għall-valuri kondiviżi espressi fiha. 3. Il-Partijiet jirriaffirmaw l-impenn tagħhom li jippromwovu żvilupp sostenibbli fid-dimensjonijiet kollha tiegħu, tkabbir ekonomiku, li jikkontribwixxi għall-kisba ta’ għanijiet ta’ żvilupp miftiehma fuq livell internazzjonali; u li jikkooperaw biex jindirizzaw sfidi ambjentali globali, b’mod partikolari t-tibdil fil-klima. 4. Il-Partijiet jirriaffirmaw l-impenn tagħhom għall-prinċipji ta’ governanza tajba u l-ġlieda kontra l-korruzzjoni, speċjalment b’kunsiderazzjoni għall-obbligi internazzjonali tagħhom. 5. Il-Partijiet jenfasizzaw l-impenn kondiviż tagħhom għan-natura komprensiva tar-relazzjonijiet bilaterali u ż-żamma tal-koerenza kumplessiva f’dan ir-rigward. 6. Il-Partijiet jaqblu li jgħollu r-relazzjonijiet tagħhom fi sħubija msaħħa u li jiżviluppaw oqsma ta’ kooperazzjoni fil-livelli bilaterali, reġjonali u globali. 7. L-implimentazzjoni ta’ dan il-ftehim bejn il-Partijiet li jaqsmu l-istess valuri u rispett hu għaldaqstant ibbażat fuq il-prinċipji tad-djalogu, ir-rispett reċiproku, is-sħubija ugwali, il-multilateraliżmu, il-kunsens u r-rispett tad-dritt internazzjonali. Artikolu 2 L-għanijiet tal-kooperazzjoni 1. Bl-għan li jsaħħu l-kooperazzjoni tagħhom, il-partijiet jimpenjaw ruħhom li jintensifikaw id-djalogu politiku tagħhom u li jagħtu spinta ulterjuri lir-relazzjonijiet ekonomiċi tagħhom. Dawn l-isforzi b’mod partikolari huma mmirati biex: a) tiġi miftiehma viżjoni futura għat-tisħiħ tas-sħubija tagħhom u għall-iżvilupp ta’ proġetti konġunti għall-implimentazzjoni ta’ din il-viżjoni; b) jitwettqu djalogi politiċi regolari; c) jiġu promossi sforzi kollettivi fil-fora kollha rilevanti reġjonali u internazzjonali bħala reazzjoni għall-kwistjonijiet globali; d) titrawwem kooperazzjoni ekonomika fl-oqsma ta’ interess reċiproku, inkluża kooperazzjoni xjentifika u teknoloġika, bl-għan li jiġi ddiversifikat il-kummerċ għall-vantaġġ reċiproku tagħhom; e) tiġi inkoraġġuta kooperazzjoni bejn in-negozji billi jiġi ffaċilitat l-investiment fuq iż-żewġ naħat u billi jiġi promoss ftehim reċiproku aħjar; f) tiġi msaħħa l-parteċipazzjoni rispettiva fil-programmi ta’ kooperazzjoni ta’ xulxin miftuħa għall-Parti l-oħra; g) jiżdiedu r-rwoli u l-profili taż-żewġ Partijiet fir-reġjuni ta’ xulxin, permezz ta’ diversi modi inklużi skambji kulturali, l-użu tat-teknoloġija tal-informazzjoni u l-edukazzjoni; h) jiġu promossi kuntatti u fehim bejn il-persuni. 2. Il-Partijiet jaqblu li jiżviluppaw il-kooperazzjoni u d-djalogu tagħhom dwar kwistjonijiet ta’ interess komuni billi jibnu fuq sħubija stabbilita sew u fuq valuri komuni. L-isforzi tagħhom b’mod partikolari se jkunu mmirati lejn: a) it-tisħiħ ta’ djalogu politiku u ta’ kooperazzjoni, speċjalment dwar id-drittijiet tal-bniedem; in-nonproliferazzjoni ta’ armi tal-qerda tal-massa; l-armi ħfief u ta' kalibru żgħir; l-iktar reati serji ta’ tħassib għall-komunità internazzjonali; u l-ġlieda kontra t-terroriżmu; b) it-tisħiħ tal-kooperazzjoni fl-oqsma kollha ta’ interess reċiproku relatati mal-kummerċ u l-investiment u l-iżgurar tal-kundizzjonijiet għaż-żieda sostenibbli tal-kummerċ u l-investiment bejn il-Partijiet u l-vantaġġ reċiproku tagħhom; c) it-tisħiħ tal-kooperazzjoni fil-qasam tal-kooperazzjoni ekonomika, speċjalment id-djalogu dwar il-politika ekonomika; il-kooperazzjoni fin-negozju; it-tassazzjoni; id-dwana; il-politika dwar il-kompetizzjoni; is-soċjetà tal-informazzjoni; ix-xjenza u t-teknoloġija; l-enerġija; it-trasport; il-politika tat-trasport marittimu; u l-politika dwar il-konsumatur; d) it-tisħiħ tal-kooperazzjoni fil-qasam tal-iżvilupp sostenibbli, speċjalment is-saħħa; l-impjiegi u l-affarijiet soċjali; l-ambjent u r-riżorsi naturali; it-tibdil fil-klima; l-agrikoltura; l-iżvilupp rurali u l-forestrija; il-baħar u s-sajd; u l-assistenza għall-iżvilupp; e) it-tisħiħ tal-kooperazzjoni fil-qasam tal-kultura, l-informazzjoni, il-komunikazzjoni, l-awdjoviżiv u l-midja; u l-edukazzjoni; f) it-tisħiħ tal-kooperazzjoni fil-qasam tal-ġustizzja, il-libertà u s-sigurtà speċjalment l-istat tad-dritt; il-kooperazzjoni ġuridika; il-protezzjoni tad-dejta personali; il-migrazzjoni; il-ġlieda kontra d-drogi illeċiti; il-ġlieda kontra l-kriminalità organizzata u l-korruzzjoni; il-ġlieda kontra l-ħasil tal-flus u l-finanzjament ta-terroriżmu; il-ġlieda kontra l-kriminalità ċibernetika; u l-infurzar tal-liġi; g) it-tisħiħ tal-kooperazzjoni f’oqsma oħra ta’ interess komuni, speċjalment it-turiżmu; is-soċjetà ċivili; l-amministrazzjoni pubblika; u l-istatistiċi. TITOLU II ID-DJALOGU U L-KOOPERAZZJONI POLITIĊI Artikolu 3 Id-djalogu politiku 1. se jiġi stabbilit djalogu politiku regolari, ibbażat fuq valuri u aspirazzjonijiet komuni bejn ir-Repubblika tal-Korea u l-Unjoni Ewropea. Dan id-djalogu se jsir b’konformità mal-proċeduri miftiehma bejn ir-Repubblika tal-Korea u l-Unjoni Ewropea. 2. Id-djalogu politiku għandu l-għan li: a) jenfasizza l-impenn tal-Partijiet għad-demokrazija u r-rispett għad-drittijiet tal-bniedem u l-libertajiet fundamentali; b) jippromwovi soluzzjonijiet paċifiċi għall-konflitti internazzjonali u reġjonali u t-tisħiħ tan-Nazzjonijiet Uniti u organizzazzjonijiet internazzjonali oħra; c) isaħħaħ il-konsultazzjonijiet politiċi dwar kwistjonijiet ta’ sigurtà internazzjonali bħall-kontroll u d-diżarmament tal-armi; in-nonproliferazzjoni tal-armi tal-qerda tal-massa u t-trasferiment internazzjonali ta’ armi konvenzjonali; d) jirrifletti kwistjonijiet internazzjonali kbar ewlenin ta’ interess komuni billi jżid l-iskambju ta’ informazzjoni rilevanti kemm bejn iż-żewġ partijiet kif ukoll f’fora internazzjonali; e) isaħħaħ konsultazzjonijiet dwar kwistjonijiet ta’ interess partikolari għall-pajjiżi tal-Paċifiku tal-Asja u r-reġjuni Ewropej, għall-promozzjoni tal-paċi, l-istabbiltà u l-prosperità fiż-żewġ reġjuni. 3. Se jkun hemm djalogu bejn il-Partijiet permezz ta’ kuntatti, skambji u konsultazzjonijiet, b’mod partikolari fil-forom li ġejjin: a) summits tal-mexxejja kull meta jkun meqjus neċessarju mill-Partijiet; b) konsultazzjonijiet annwali fil-livell ministerjali kull meta jaqblu l-Partijiet; c) laqgħat ta’ informazzjoni dwar żviluppi barranin u domestiċi ewlenin fil-livell tal-uffiċjali superjuri; d) djalogi settorjali dwar kwistjonijiet ta’ interess komuni; e) skambji ta’ delegazzjonijiet bejn il-Parlament Ewropew u l-Assemblea Nazzjonali tar-Repubblika tal-Korea. Artikolu 4 Il-ġlieda kontra l-proliferazzjoni tal-Armi tal-Qerda tal-Massa 1. Il-Partijiet jikkunsidraw li l-proliferazzjoni tal-armi tal-qerda tal-massa u l-modi ta’ kunsinna tagħhom, kemm għall-atturi tal-Istat kif ukoll għal dawk mhux tal-Istat, tirrappreżenta l-iktar theddida serja għall-istabbiltà u s-sigurtà internazzjonali. 2. Il-Partijiet għaldaqstant jaqblu li jikkooperaw u jikkontribwixxu għall-ġlieda kontra l-proliferazzjoni tal-armi tal-qerda tal-massa u l-modi ta’ kunsinna tagħhom permezz tal-implimentazzjoni sħiħa tal-obbligi ġuridiċi eżistenti rispettivi tagħhom relatati mad-diżarm u n-nonproliferazzjoni u strumenti rilevanti oħra miftiehma miż-żewġ Partijiet. Il-Partijiet jaqblu li din id-dispożizzjoni tikkostitwixxi element essenzjali ta’ dan il-Ftehim. 3. Il-Partijiet barra minn hekk jaqblu li jikkooperaw u jikkontribwixxu għall-ġlieda kontra l-proliferazzjoni tal-armi tal-qerda tal-massa u l-modi ta’ kunsinna tagħhom billi: a) jieħdu passi biex jiffirmaw, jirratifikaw jew jaderixxu ma’, kif xieraq u jimplimentaw b’mod sħiħ l-istrumenti internazzjonali rilevanti l-oħra kollha; b) jistabbilixxu sistema effettiva ta’ kontrolli nazzjonali tal-esportazzjoni biex jevitaw il-proliferazzjoni tal-armi tal-qerda tal-massa u oġġetti u teknoloġiji relatati, inklużi kontrolli tal-utenti aħħarin u penali xierqa ċivili u kriminali għall-ksur ta’ kontrolli tal-esportazzjoni. 4. Il-Partijiet jaqblu li d-djalogu politiku tagħhom se jakkumpanja u jikkonsolida dawn l-elementi. Artikolu 5 L-Armi Ħfief u ta' Kalibru Żgħir 1. Il-Partijiet jirrikonoxxu li l-manifattura, it-trasferiment u ċ-ċirkulazzjoni illeċiti tal- armi ħfief u ta' kalibru żgħir, inkluż il-munizzjon tagħhom, u l-akkumulazzjoni eċċessiva tagħhom, l-immaniġġar ħażin, stokkijiet maħżuna b’mod inadegwat u tixrid mhux ikkontrollat joħolqu theddida serja għall-paċi u s-sigurtà internazzjonali. 2. Il-Partijiet jaqblu li jimplimentaw l-impenji rispettivi tagħhom biex jindirizzaw il-kummerċ illeċitu ta’ armi ħfief u ta' kalibru żgħir, inkluż il-munizzjon tagħhom, fil-qafas tal-istrumenti internazzjonali inkluż il-Programm tan-NU għal Azzjoni li Tevita, Tiġġieled u Teqred il-Kummerċ Illeċitu tal-Armi Ħfief u ta' Kalibru Żgħir fl-Aspetti kollha tiegħu (UN PoA) u l-Istrument Internazzjonali li Jippermetti lill-Istati Jidentifikaw u Jintraċċaw, fil-Ħin u b’mod Kredibbli, Armi Ħfief u ta' Kalibru Żgħir Illeċiti (ITI) kif ukoll obbligi li jirriżultaw mir-riżoluzzjonijiet tal-Kunsill tas-Sigurtà tan-Nazzjonijiet Uniti. 3. Il-Partijiet jimpenjaw ruħhom li jikkooperaw u jiżguraw koordinazzjoni, kumplimentarjetà u sinerġija fl-isforzi tagħhom biex jindirizzaw il-kummerċ illeċitu ta’ armi ħfief u ta' kalibru żgħir u munizzjon fil-livelli globali, reġjonali, subreġjonali u nazzjonali. Artikolu 6 L-iktar reati serji ta’ tħassib għall-komunità internazzjonali 1. Il-Partijiet jirriaffirmaw li l-iktar reati serji ta’ tħassib għall-komunità internazzjonali kollha ma għandhomx jgħaddu mingħajr ma jkunu kkastigati u li għandha tkun żgurata l-prosekuzzjoni effettiva tagħhom billi jittieħdu miżuri fil-livell nazzjonali u billi tissaħħaħ il-kooperazzjoni internazzjonali, kif xieraq, inkluża l-Qorti Kriminali Internazzjonali. Il-Partijiet jaqblu li jappoġġjaw b’mod sħiħ l-universalità u l-integrità tal-istatut ta’ Ruma tal-Qorti Kriminali Internazzjonali u strumenti relatati. 2. Il-Partijiet jaqblu li jkun ta’ benefiċċju djalogu bejniethom dwar dawn l-oqsma. Artikolu 7 Il-kooperazzjoni fil-ġlieda kontra t-terroriżmu 1. Il-Partijiet jirriaffirmaw l-importanza tal-ġlieda kontra t-terroriżmu, u b’konformità mal-konvenzjonijiet internazzjonali applikabbli, inkluż id-dritt internazzjonali umanitarju, id-drittijiet tal-bniedem u l-liġi dwar ir-rifuġjati, kif ukoll il-leġiżlazzjoni u r-regolamenti rispettivi tagħhom, u b’kunsiderazzjoni għall-Istrateġija Globali tan-NU għall-Ġlieda kontra t-Terroriżmu, inkluża fir-Riżoluzzjoni tal-Assemblea Ġenerali tan-NU Nru 60/288 tat-8 ta’ Settembru 2006, jaqblu li jikkooperaw fil-prevenzjoni u s-suppressjoni ta’ atti terroristiċi. 2. Il-Partijiet jagħmlu dan b’mod partikolari: a) fil-kuntest tal-implimentazzjoni tar-Riżoluzzjonijiet tal-Kunsill tas-Sigurtà tan-NU u l-obbligi rispettivi tagħhom skont konvenzjonijiet u strumenti rilevanti internazzjonali oħra; b) billi jiskambjaw informazzjoni dwar gruppi ta’ terroristi u n-netwerks ta’ appoġġ tagħhom, b’konformità mal-liġi internazzjonali u nazzjonali; c) billi jiskambjaw opinjonijiet dwar mezzi u metodi użati fil-ġlieda kontra t-terroriżmu, inklużi oqsma tekniċi u taħriġ u billi jiskambjaw esperjenzi inkwantu l-prevenzjoni tat-terroriżmu; d) billi jikkooperaw biex ifanndu l-kunsens internazzjonali dwar il-ġlieda kontra t-terroriżmu inkluża d-definizzjoni ġuridika ta’ atti terroristiċi, kif xieraq u b’mod partikolari billi jaħdmu biex jintlaħaq ftehim dwar Konvenzjoni Komprensiva dwar Terroriżmu Internazzjonali; e) billi jaqsmu l-aħjar prattiki fil-qasam tal-protezzjoni tad-drittijiet tal-bniedem fil-ġlieda kontra t-terroriżmu. TITOLU III IL-KOOPERAZZJONI F'ORGANIZZAZZJONIJIET REĠJONALI U INTERNAZZJONALI Artikolu 8 Il-kooperazzjoni f’organizzazzjonijiet reġjonali u internazzjonali Il-Partijiet jimpenjaw ruħhom li jikkooperaw u jiskambjaw opinjonijiet f’fora reġjonali u internazzjonali u organizzazzjonijiet bħan-Nazzjonijiet Uniti, l-Organizzazzjoni Internazzjonali tax-Xogħol (ILO), l-Organizzazzjoni għall-Kooperazzjoni u l-Iżvilupp Ekonomiku (OECD), id-WTO, il-Laqgħa Asja-Ewropa (ASEM) u l-Forum Reġjonali ASEAN (ARF). TITOLU IV IL-KOOPERAZZJONI FIL-QASAM TAL-IŻVILUPP EKONOMIKU Artikolu 9 Il-kummerċ u l-investiment 1. Il-Partijiet jimpenjaw ruħhom li jikkooperaw fl-iżgurar ta’ kundizzjonijiet għal u l-promozzjoni taż-żieda sostenibbli u l-iżvilupp ta’ kummerċ u investiment bejniethom għall-vantaġġ reċiproku tagħhom. Il-Partijiet jimpenjaw ruħhom fi djalogu u jsaħħu l-kooperazzjoni fl-oqsma kollha relatati mal-kummerċ u l-investiment, sabiex jiffaċilitaw flussi ta' kummerċ u ta’ investiment sostenibbli sabiex jevitaw u jneħħu ostakli għall-kummerċ u l-investiment, u biex javvanzaw is-sistema kummerċjali multilaterali. 2. Għal dan l-għan, il-Partijiet iwettqu l-kooperazzjoni tagħhom fil-qasam tal-kummerċ u l-investiment permezz tal-ftehim li jistabbilixxi żona ta’ kummerċ ħieles. Il-ftehim imsemmi qabel jikkostitwixxi ftehim speċifiku li jimplimenta d-dispożizzjonijiet kummerċjali ta’ dan il-Ftehim, skont it-termini tal-Artikolu 43. 3. Il-Partijiet iżommu lil xulxin infurmati u jiskambjaw opinjonijiet dwar l-iżvilupp ta’ kummerċ, investiment u politiki u kwistjonijiet relatati fuq livell bilaterali u internazzjonali. Artikolu 10 Id-djalogu dwar il-politika ekonomika 1. Il-Partijiet jaqblu li jsaħħu d-djalogu bejn l-awtoritajiet tagħhom u li jippromwovu l-iskambju ta’ informazzjoni u l-qsim ta’ esperjenzi dwar politiki u xejriet makroekonomiċi. 2. Il-Partijiet jaqblu li jsaħħu d-djalogu u l-kooperazzjoni bl-għan li jtejbu l-kontabbiltà, l-awditjar, is-superviżjoni u s-sistemi regolatorji fis-setturi bankarji u tal-assigurazzjoni u f’partijiet oħra tas-settur finanzjarju. Artikolu 11 Il-kooperazzjoni fin-negozju 1. Il-Partijiet, b’kunsiderazzjoni għall-politiki u l-għanijiet ekonomiċi rispettivi tagħhom, jaqblu li jippromwovu kooperazzjoni fil-politika industrijali fl-oqsma kollha kkunsidrati adattati partikolarment bil-ħsieb li tittejjeb il-kompetittività tal-intrapriżi żgħar u ta’ daqs medju (SMEs), fost l-oħrajn, permezz ta’: a) skambju ta’ informazzjoni u esperjenzi dwar il-ħolqien ta’ kundizzjonijiet qafas għall-SMEs biex itejbu l-kompetittività tagħhom u dwar proċeduri relatati mal-ħolqien ta’ SMEs; b) promozzjoni ta’ kuntatti bejn operaturi ekonomiċi, li tinkoraġġixxi investimenti konġunti u l-istabbiliment ta’ impriżi konġunti u netwerks ta’ informazzjoni speċjalment permezz ta’ programmi eżistenti; c) iffaċilitar tal-aċċess għall-finanzjament u l-kummerċjalizzazzjoni, li jipprovdi informazzjoni u li jistimola l-innovazzjoni; d) iffaċilitar tal-attivitajiet stabbiliti mill-SMEs taż-żewġ naħat; e) promozzjoni ta’ responsabbiltà u kontabbiltà soċjali korporattiva u l-inkoraġġiment ta’ prattiki responsabbli ta’ negozju, inklużi konsum u produzzjoni sostenibbli. 2. Il-Partijiet jiffaċilitaw l-attivitajiet rilevanti ta’ kooperazzjoni stabbiliti mis-setturi privati taż-żewġ naħat. Artikolu 12 It-tassazzjoni Bil-għan li jissaħħu u jiġu żviluppati attivitajiet ekonomiċi, filwaqt li jiġi kkunsidrat il-bżonn li jkun żviluppat qafas regolatorju xieraq, il-Partijiet jirrikonoxxu u jimpenjaw ruħhom li jimplimentaw fil-qasam tat-tassazzjoni, il-prinċipji tat-trasparenza, l-iskambju ta’ informazzjoni, u l-kompetizzjoni fiskali ġusta. Għal dak l-għan, b’konformità mal-kompetenzi rispettivi tagħhom, il-Partijiet se jtejbu l-kooperazzjoni internazzjonali fil-qasam tat-taxxa, jiffaċilitaw il-ġbir ta’ dħul fiskali leġittimu, u jiżviluppaw miżuri għall-implimentazzjoni effettiva tal-prinċipji msemmija hawn fuq. Artikolu 13 Id-dwana Il-Partijiet jikkooperaw fil-qasam tad-dwana fuq bażi bilaterali u multilaterali. Għal dan l-għan, b’mod partikolari jaqsmu esperjenzi u jeżaminaw possibbiltajiet biex jissimplifikaw proċeduri, iżidu t-trasparenza u jiżviluppaw kooperazzjoni. Huma jfittxu wkoll konverġenza ta’ opinjonijiet u azzjoni konġunta f’oqfsa internazzjonali rilevanti. Artikolu 14 Il-Politika dwar il-Kompetizzjoni 1. Il-Partijiet irawmu kompetizzjoni ġusta fl-attivitajiet ekonomiċi billi jinfurzaw b’mod sħiħ il-liġijiet u r-regolamenti tal-kompetizzjoni tagħhom. 2. Sabiex jintlaħaq l-għan tal-paragrafu 1 ta’ dan l-Artikolu, u b’konformità mal-Ftehim bejn il-Gvern tar-Repubblika tal-Korea u l-Komunità Ewropea dwar kooperazzjoni fir-rigward ta’ attivitajiet antikompetittivi, il-Partijiet jimpenjaw ruħhom li jikkooperaw: a) fir-rikonoxximent tal-importanza tal-liġi tal-kompetizzjoni u tal-awtoritajiet tal-kompetizzjoni u fit-twettiq ta’ kull sforz sabiex tiġi infurzata l-liġi b’mod proattiv sabiex jinħoloq ambjent ta’ kompetizzjoni ġusta; b) fil-qsim ta’ informazzjoni u fit-tisħiħ tal-kooperazzjoni bejn l-awtoritajiet ta’ kompetizzjoni. Artikolu 15 Is-soċjetà tal-informazzjoni 1. Fid-dawl tar-rikonoxximent li t-Teknoloġiji tal-Informazzjoni u tal-Komunikazzjoni huma elementi ewlenin tal-ħajja moderna u ta’ importanza vitali għall-iżvilupp ekonomiku u soċjali, il-Partijiet jaqblu li jiskambjaw opinjonijiet dwar il-politiki rispettivi tagħhom f’dan il-qasam. 2. Il-kooperazzjoni f’dan il-qasam fost l-oħrajn għandha tiffoka fuq: a) skambju ta’ opinjonijiet dwar aspetti differenti tas-Soċjetà tal-Informazzjoni, b’mod partikolari politiki u regolamenti dwar komunikazzjonijiet elettroniċi li jinkludu s-servizz universali, il-ħruġ ta’ liċenzji u awtorizzazzjonijiet ġenerali, il-protezzjoni tal-privatezza u d-dejta personali, u l-indipendenza u l-effiċjenza tal-awtorità regolatorja; b) interkonnessjoni u interoperabbiltà ta’ netwerks ta’ riċerka u servizzi, inkluż f’kuntest reġjonali; c) standardizzazzjoni u propagazzjoni ta’ teknoloġiji ġodda tal-informazzjoni u l-komunikazzjoni; d) promozzjoni ta’ kooperazzjoni fir-riċerka bejn il-Partijiet fil-qasam tat-Teknoloġiji tal-Informazzjoni u l-Komunikazzjoni; e) kwistjonijiet ta’ sigurtà u aspetti ta’ teknoloġiji tal-informazzjoni u l-komunikazzjoni inkluża l-promozzjoni tas-sikurezza onlajn, il-ġlieda kontra l-kriminalità ċibernetika u l-użu ħażin tat-teknoloġija tal-informazzjoni u tal-forom kollha tal-midja elettronika. 3. Tiġi inkoraġġita l-kooperazzjoni negozju ma’ negozju. Artikolu 16 Ix-xjenza u t-teknoloġija Il-Partijiet jinkoraġġixxu, jiżviluppaw u jiffaċilitaw attivitajiet ta’ kooperazzjoni fl-oqsma tax-xjenza u t-teknoloġija għal finijiet paċifiċi, b’konformità mal-Ftehim dwar il-Kooperazzjoni Xjentifika u Teknoloġika bejn il-Komunità Ewropea u l-Gvern tar-Repubblika tal-Korea. Artikolu 17 L-enerġija 1. Il-Partijiet jirrokonoxxu l-importanza tas-settur tal-enerġija għall-iżvilupp ekonomiku u soċjali u jagħmlu kull sforz, fl-ambitu tal-kompetenzi rispettivi tagħhom, biex isaħħu l-kooperazzjoni f’dan il-qasam bil-għan li: a) jiddiversifikaw il-provvista tal-enerġija sabiex tissaħħaħ is-sigurtà tal-enerġija u jiġu żviluppati forom ġodda, sostenibbli, innovattivi u rinnovabbli ta’ enerġija, inklużi, fost l-oħrajn, bijofjuwils u bijomass, l-enerġija mir-riħ u mix-xemx u l-ġenerazzjoni ta’ enerġija idro; b) jappoġġaw l-iżvilupp ta’ politiki li jrendu l-enerġija rinnovabbli iktar kompetittiva; c) jiksbu l-użu razzjonali tal-enerġija mill-kontribuzzjonijiet kemm min-naħa tad-domanda kif ukoll min-naħa tal-provvista billi tiġi promossa l-effiċjenza enerġetika fil-produzzjoni tal-enerġija, fit-trasportazzjoni, fid-distribuzzjoni u fl-użu aħħari; d) irawmu t-trasferiment tat-teknoloġija mmirati lejn il-produzzjoni sostenibbli tal-enerġija u l-effiċjenza enerġetika; e) isaħħu l-bini tal-kapaċità u l-faċilitazzjoni tal-investiment fil-qasam tal-enerġija b’kunsiderazzjoni għall-prinċipji tat-trasparenza, in-nondiskriminazzjoni u l-kompatibbiltà mas-suq; f) jippromwovu l-kompetizzjoni fis-suq tal-enerġija; g) jiskambjaw opinjonijiet dwar l-iżviluppi fis-swieq globali tal-enerġija, inkluż l-impatt fuq il-pajjiżi li qed jiżviluppaw; 2. Għal dawn l-għanijiet, il-Partijiet se jaħdmu kif xieraq biex jippromwovu, b’mod partikolari permezz ta’ oqfsa reġjonali u internazzjonali eżistenti, l-attivitajiet ta’ kooperazzjoni li ġejjin: a) kooperazzjoni fit-tfassil tal-politika dwar l-enerġija u skambju ta’ informazzjoni rilevanti għall-politiki dwar l-enerġija; b) skambju ta’ informazzjoni dwar l-istatus u x-xejriet fis-suq tal-enerġija, l-industrija u t-teknoloġija; c) twettiq ta’ studji u riċerka konġunti; d) żieda fil-kummerċ u l-investiment fis-settur tal-enerġija. Artikolu 18 It-trasport 1. Il-Partijiet jagħmlu kull sforz biex jikkooperaw fl-oqsma rilevanti kollha tal-politika tat-trasport, inkluża politika tat-trasport integrata, bil-għan li jitjieb il-moviment tal-oġġetti u l-passiġġieri, jiġu promossi s-sigurtà u s-sikurezza marittima u tal-avjazzjoni, u l-protezzjoni ambjentali, u tiżdied l-effiċjenza tas-sistemi tat-trasport tagħhom. 2. Il-kooperazzjoni bejn il-Partijiet f’dan il-qasam għandha l-għan li tippromwovi: a) skambji ta’ informazzjoni dwar il-politiki u l-prattiki tat-trasport rispettivi tagħhom, speċjalment rigward trasport urban, rurali, mogħdijiet interni tal-ilma, trasport bl-ajru u bil-baħar, inklużi l-loġistiċi tagħhom u l-interkonnessjoni u l-interoperabbiltà ta’ netwerks tat-trasport multimodali, kif ukoll l-immaniġġar ta’ toroq, linji tal-ferroviji, portijiet u ajruporti; b) djalogu u azzjonijiet konġunti fil-qasam tat-trasport bl-ajru f’oqsma ta’ interess reċiproku, inkluż il-ftehim dwar ċerti aspetti tas-servizzi tal-ajru u l-eżami ta’ possibbiltajiet għall-iżvilupp ulterjuri ta’ relazzjonijiet, kif ukoll kooperazzjoni teknika u regolatorja f’oqsma bħas-sikurezza tal-avjazzjoni, is-sigurtà, l-ambjent, l-immaniġġar tat-traffiku tal-ajru, l-applikazzjoni tal-liġi tal-kompetizzjoni u r-regolamentazzjoni ekonomika tal-industrija tat-trasport bl-ajru, bil-għan li tiġi appoġġjata l-konverġenza regolatorja u t-tneħħija ta’ ostakoli għan-negozji. Abbażi ta’ dan, il-Partijiet se jesploraw kooperazzjoni iktar komprensiva fil-qasam tal-avjazzjoni ċivili; c) kooperazzjoni dwar it-tnaqqis tal-emissjonijiet ta’ gass b’effett serra fis-settur tat-trasport; d) kooperazzjoni f’termini ta’ fora internazzjonali tat-trasport; e) l-implimentazzjoni ta’ sigurtà, sikurezza u ta’ standards ta’ prevenzjoni tat-tniġġis, speċjalment fir-rigward tat-trasport marittimu u l-avjazzjoni, b’konformità mal-konvenzjonijiet internazzjonali rilevanti applikabbli għaż-żewġ Partijiet, inkluża kooperazzjoni fil-fora internazzjonali xierqa mmirati biex jiżguraw infurzar aħjar tar-regolamenti internazzjonali. 3. Fir-rigward tan-navigazzjoni globali bis-satellita, il-Partijiet jikkooperaw b’konformità mal-Ftehim ta’ Kooperazzjoni dwar Sistema Ċivili Globali ta’ Navigazzjoni bis-Satellita (GNSS) bejn il-Komunità Ewropea u l-Istati Membri tagħha, minn naħa u r-Repubblika tal-Korea minn naħa oħra. Artikolu 19 Il-politika ta’ trasport marittimu 1. Il-Partijiet jimpenjaw ruħhom li jimxu lejn l-għan ta’ aċċess mingħajr restrizzjoni għas-suq marittimu internazzjonali u traffiku bbażat fuq kompetizzjoni ġusta fuq bażi kummerċjali, b’konformità mad-dispożizzjonijiet ta’ dan l-Artikolu. 2. Sabiex jintlaħaq l-għan tal-paragrafu 1, il-Partijiet: a) ma jintroduċux arranġamenti ta’ kondiviżjoni tal-merkanzija fi ftehimiet bilaterali futuri ma’ pajjiżi terzi dwar servizzi ta’ trasport bil-baħar, inkluż kummerċ f’tagħbija niexfa u likwida u kummerċ tal-linji tat-tbaħħir, u ma jattivawx tali arranġamenti għall-kondiviżjoni tal-merkanzija f’każ li jkunu jeżistu fi ftehimiet bilaterali preċedenti; b) joqogħdu lura milli jimplimentaw, mad-dħul fis-seħħ ta’ dan il-Ftehim, miżuri amministrattivi u tekniċi u leġiżlattivi li jista' jkollhom l-effett li jiddiskriminaw bejn iċ-ċittadini jew il-kumpaniji tagħhom stess u dawk tal-Parti l-oħra fil-provvista ta’ servizzi fit-trasport marittimu internazzjonali; c) jagħtu trattament mhux inqas favorevoli għall-vapuri mħaddma minn ċittadini jew kumpaniji tal-Parti l-oħra, minn dak mogħti lill-vapuri tagħha stess, fir-rigward tal-aċċess għall-portijiet miftuħa għall-kummerċ internazzjonali, l-użu tal-infrastruttura u s-servizzi marittimi awżiljarji tal-portijiet, kif ukoll il-miżati u l-ħlasijiet relatati, il-faċilitajiet tad-dwana u l-assenjar ta’ rmiġġi u faċilitajiet għat-tagħbija u l-ħatt; d) jippermettu lill-kumpaniji tat-tbaħħir tal-Parti l-oħra li jkollhom il-preżenza kummerċjali tagħhom fit-territorju tagħha bl-iskop li jwettqu attivitajiet ta’ aġenzija tat-tbaħħir b'kundizzjonijiet ta’ stabbiliment u operat mhux inqas favorevoli minn dawk mogħtija lill-kumpaniji tagħha stess jew lil sussidjarji jew fergħat ta’ kumpaniji ta’ kwalunkwe pajjiż mhux membru, liema minnhom ikun l-aħjar. 3. Għall-finijiet ta’ dan l-Artikolu, l-aċċess għas-suq marittimu internazzjonali għandu jinkludi, fost l-oħrajn, id-dritt għall-fornituri tat-trasport marittimu internazzjonali ta’ kull Parti li jorganizzaw servizzi ta’ trasport bieb bieb li jinvolvu parti mill-vjaġġ bil-baħar, u għal dan il-għan li jagħmlu kuntratti direttament ma’ fornituri lokali ta’ modi tat-trasport differenti mit-trasport marittimu fit-territorju tal-Parti l-oħra mingħajr preġudizzju għar-restrizzjonijiet applikabbli dwar in-nazzjonalità rigward il-ġarr ta’ prodotti u passiġġieri minn dawn il-modi oħra ta’ trasport. 4. Id-dispożizzjonijiet ta’ dan l-Artikolu japplikaw għall-kumpaniji tal-Unjoni Ewropea u għall-kumpaniji Koreani. Il-benefiċjarji tad-dispożizzjonijiet ta’ dan l-Artikolu jkunu wkoll kumpaniji tat-tbaħħir stabbiliti barra l-Unjoni Ewropea jew ir-Repubblika tal-Korea u kkontrollati minn ċittadini ta’ Stat Membru jew tar-Repubblika tal-Korea, jekk il-bastimenti tagħhom ikunu rreġistrati f’dak l-Istat Membru jew fir-Repubblika tal-Korea skont il-leġiżlazzjonijiet rispettivi tagħhom. 5. Il-ħruġ tal-operazzjonijiet fl-Unjoni Ewropea u fir-Repubblika tal-Korea, tal-attivitajiet tal-aġenziji tat-tbaħħir, għandu jiġi indirizzat minn ftehimiet speċifiċi, kif ikun adatt. 6. Il-Partijiet isegwu djalogu fil-qasam tal-politika dwar it-trasport marittimu. Artikolu 20 Il-Politika dwar il-Konsumatur Il-Partijiet jagħmlu kull sforz sabiex jikkooperaw fil-qasam tal-politika dwar il-konsumatur sabiex jiżguraw livell għoli ta’ ħarsien tal-konsumatur. Il-Partijiet jaqblu li l-kooperazzjoni f’dan il-qasam tista’ tinvolvi, safejn ikun possibbli: a) iż-żieda fil-kompatibbiltà tal-leġiżlazzjonijiet dwar il-konsumatur sabiex jiġu evitati l-ostakoli għall-kummerċ filwaqt li jiġi żgurat livell għoli ta’ protezzjoni għall-konsumatur; b) il-promozzjoni ta’ skambju ta’ informazzjoni dwar sistemi tal-konsumatur, fosthom il-liġijiet dwar il-konsumatur, is-sigurtà tal-prodotti għall-konsumatur, l-infurzar tal-leġiżlazzjoni dwar il-konsumatur, l-edukazzjoni u l-għoti tas-setgħa lill-konsumatur, u r-rimedju għall-konsumatur; c) l-inkoraġġiment tal-iżvilupp ta’ assoċjazzjonijiet tal-konsumatur indipendenti u kuntratti bejn rappreżentanti tal-konsumatur. TITOLU V IL-KOOPERAZZJONI FIL-QASAM TAL-IŻVILUPP SOSTENIBBLI Artikolu 21 Is-saħħa 1. Il-Partijiet jaqblu li jinkoraġġixxu l-kooperazzjoni u l-iskambju ta’ informazzjoni b’mod reċiproku fl-oqsma tas-saħħa u l-immaniġġar effettiv tal-problemi tas-saħħa transfruntiera. 2. Il-Partijiet ifittxu li jippromwovu l-iskambju ta’ informazzjoni u l-kooperazzjoni reċiproka, fost l-oħrajn, kif ġej: a) l-iskambju ta’ informazzjoni dwar is-sorveljanza ta’ mard infettiv, inkluża l-influwenza pandemika, u dwar it-twissija u l-kontromiżuri bikrija; b) l-iskambju ta’ informazzjoni dwar l-istrateġiji għas-saħħa u l-pjanijiet dwar is-saħħa pubblika; c) l-iskambju ta’ informazzjoni dwar linji ta’ politika għall-promozzjoni tas-saħħa, bħall-kampanji kontra t-tipjip, il-prevenzjoni tal-obeżità u l-kontroll tal-mard; d) l-iskambju ta’ informazzjoni safejn possibbli fil-qasam tas-sigurtà u l-approvazzjoni tal-farmaċewtiċi; e) l-iskambju ta’ informazzjoni safejn possibbli, kif ukoll riċerka konġunta fil-qasam tas-sikurezza fl-ikel bħalma huma l-liġijiet u r-regolamenti dwar l-ikel, l-allerti ta’ emerġenza; f) il-kooperazzjoni f’aspetti relatati mar-R&Ż, bħat-trattament avvanzat u mediċini innovattivi orfni; g) l-iskambju ta’ informazzjoni u l-kooperazzjoni dwar il-politika tas-saħħa elettronika. 3. Il-Partijiet jagħmlu kull sforz biex jippromwovu l-implimentazzjoni ta’ ftehimiet internazzjonali dwar is-saħħa bħalma huma r-Regolamenti Internazzjonali dwar is-Saħħa u l-Konvenzjoni Qafas dwar il-Kontroll tat-Tabakk. Artikolu 22 L-impjieg u l-affarijiet soċjali 1. Il-Partijiet jaqblu li jtejbu l-kooperazzjoni fil-qasam tal-impjiegi u l-affarijiet soċjali, inkluż fil-kuntest tal-globalizzazzjoni u t-tibdil demografiku. Għandhom isiru sforzi sabiex jiġu promossi l-kooperazzjoni u l-iskambji ta’ informazzjoni u ta’ esperjenzi rigward l-impjiegi u kwistjonijiet tax-xogħol. L-oqsma ta’ kooperazzjoni jistgħu jinkludu l-koeżjoni reġjonali u soċjali, l-integrazzjoni soċjali, is-sistemi tas-sigurtà soċjali, l-iżvilupp ta’ ħiliet tul il-ħajja, is-saħħa u s-sigurtà fil-post tax-xogħol, l-ugwaljanza bejn is-sessi u x-xogħol diċenti. 2. Il-Partijiet jaffermaw mill-ġdid il-ħtieġa li jappoġġaw proċess ta’ globalizzazzjoni li jkun ta’ benefiċċju għal kulħadd u li jippromwovu l-impjieg sħiħ u produttiv u x-xogħol diċenti bħala element prinċipali tal-iżvilupp sostenibbli u t-tnaqqis tal-faqar. 3. Il-Partijiet jaffermaw mill-ġdid l-impenji tagħhom sabiex jirrispettaw, jippromwovu u jwettqu standards rikonoxxuti fuq livell internazzjonali dwar ix-xogħol u soċjali, kif stabbilit b’mod partikolari fid-Dikjarazzjoni tal-ILO dwar id-Drittijiet u l-Prinċipji Fundamentali fuq il-Post tax-Xogħol. 4. Il-forom ta’ kooperazzjoni jistgħu jinkludu, fost l-oħrajn, programmi u proġetti speċifiċi, kif sar qbil fuqhom reċiprokament, kif ukoll djalogu, kooperazzjoni u inizjattivi dwar suġġetti ta’ interess komuni fuq livell bilaterali jew multilaterali. Artikolu 23 L-ambjent u r-riżorsi naturali 1. Il-Partijiet jaqblu dwar il-ħtieġa li jikkonservaw u jamministraw b’mod sostenibbli, ir-riżorsi naturali u d-diversità bijoloġika bħala bażi għall-iżvilupp tal-ġenerazzjonijiet attwali u futuri. 2. Il-Partijiet jagħmlu kull sforz sabiex ikomplu, u jsaħħu l-kooperazzjoni tagħhom dwar il-ħarsien tal-ambjent, inkluż f’kuntest reġjonali, b’mod speċifiku fir-rigward ta’: a) it-tibdil fil-klima u effiċjenza fl-użu tal-enerġija; b) is-sensibilizzazzjoni ambjentali; c) il-parteċipazzjoni fi u l-implimentazzjoni ta’ ftehimiet ambjentali multilaterali, inklużi l-bijodiversità, il-bijosikurezza u l-Konvenzjoni dwar il-Kummerċ Internazzjonali fl-Ispeċijiet ta’ Fawna u Flora Selvaġġi fil-Periklu; d) il-promozzjoni ta’ teknoloġiji, prodotti u servizzi ambjentali, inklużi sistemi għall-immaniġġar tal-ambjent u t-tikkettar ambjentali; e) il-prevenzjoni tal-moviment transfruntiera illegali ta’ sustanzi perikolużi, skart perikoluż u forom oħra ta’ skart; f) l-ambjent kostali u tal-baħar, il-konservazzjoni, it-tniġġis, u l-kontroll tad-degradazzjoni; g) il-parteċipazzjoni lokali fil-ħarsien ambjentali bħala element ewlieni tal-iżvilupp sostenibbli; h) l-immaniġġar tal-ħamrija u tal-art; i) l-iskambju ta’ informazzjoni, kompetenza esperta u prattika. 3. Għandu jiġi kkunsidrat l-eżitu tas-Summit Dinji dwar l-Iżvilupp Sostenibbli u l-implimentazzjoni ta’ ftehimiet ambjentali multilaterali rilevanti, skont kif xieraq. Artikolu 24 It-tibdil fil-klima 1. Il-Partijiet jirrikonoxxu t-theddida globali komuni tat-tibdil fil-klima u l-ħtieġa li tittieħed azzjoni sabiex jitnaqqsu l-emissjonijiet bil-għan li jiġu stabbilizzati l-konċentrazzjonijiet ta’ gassijiet b’effett serra fl-atmosfera, f’livell li jimpedixxi interferenza antropoġenika perikoluża mas-sistema tal-klima. Fil-kamp ta’ applikazzjoni tal-kompetenzi rispettivi tagħhom, u mingħajr preġudizzju għad-diskussjonijiet dwar it-tibdil fil-klima f’fora oħra, bħalma hija l-Konvenzjoni Kwadru tan-Nazzjonijiet Uniti dwar il-Bidla fil-Klima (UNFCCC), il-Partijiet għandhom iżidu l-kooperazzjoni f’dan il-qasam. Tali kooperazzjoni għandha tkun immirata sabiex: a) jiġi miġġieled it-tibdil fil-klima, bil-mira globali ta’ tranżizzjoni rapida għal soċjetajiet b’livell baxx ta’ karbonju, permezz ta’ azzjonijiet xierqa ta’ mitigazzjoni u adattament fil-livell nazzjonali; b) jiġi promoss l-użu effiċjenti tar-riżorsi, fost l-oħrajn permezz tal-użu mifrux tal-aħjar teknoloġiji disponibbli u ekonomikament vijabbli b’livell baxx ta’ karbonju u standards għall-mitigazzjoni u l-addattament; c) tiġi skambjata kompetenza esperta u informazzjoni dwar il-benefiċċji u l-arkitettura tal-iskemi ta’ negozjar; d) jittejbu l-istrumenti ta’ finanzjament mis-settur pubbliku u privat, fosthom mekkaniżmi tas-suq u sħubiji pubbliċi privati li jistgħu jappoġġaw b’mod effettiv l-azzjoni sabiex jiġi miġġieled it-tibdil fil-klima; e) ikun hemm kollaborazzjoni dwar ir-riċerka, l-iżvilupp, it-tixrid, l-użu u t-trasferiment ta’ teknoloġija b’livell baxx ta’ karbonju bil-għan li jitnaqqsu l-emissjonijiet ta’ gassijiet b’effett serra filwaqt li jinżamm it-tkabbir ekonomiku; f) tiġi skambjata esperjenza u kompetenza esperta, fejn adatt, dwar il-monitoraġġ u l-analiżi tal-effetti tal-gassijiet b’effett serra u l-iżvilupp ta’ programmi ta’ mitigazzjoni u adattament; g) tiġi sostnuta, fejn xieraq, l-azzjoni ta’ mitigazzjoni u adattament ta’ pajjiżi li qegħdin jiżviluppaw, fosthom permezz tal-Mekkaniżmi Flessibbli tal-Protokoll ta’ Kyoto. 2. Għal dawn l-għanijiet, il-Partijiet jaqblu li jintensifikaw id-djalogu u l-kooperazzjoni fil-livelli politiċi, tal-politiki u tekniċi. Artikolu 25 L-agrikoltura, l-iżvilupp rurali u l-forestrija Il-Partijiet jaqblu li jinkoraġġixxu l-kooperazzjoni fl-agrikoltura, fl-iżvilupp rurali u fil-forestrija. Il-Partijiet se jiskambjaw informazzjoni u se jiżviluppaw kooperazzjoni b’mod partikolari dwar: a) il-politika agrikola u dwar il-forestrija u l-prospetti agrikoli internazzjonali u tal-forestrija b’mod ġenerali; b) ir-reġistrazzjoni u l-protezzjoni tal-Indikazzjonijiet Ġeografiċi; c) il-produzzjoni organika; d) ir-riċerka fil-qasam tal-agrikoltura u l-forestrija; e) il-politika dwar l-iżvilupp għaż-żoni rurali u b’mod partikolari d-diversifikazzjoni u r-ristrutturar tas-setturi agrikoli; f) l-agrikoltura sostenibbli, il-forestrija u l-integrazzjoni ta’ rekwiżiti ambjentali fil-politika agrikola; g) ir-rabtiet bejn l-agrikoltura, il-forestrija u l-ambjent u l-politika dwar l-iżvilupp għaż-żoni rurali; h) il-promozzjoni ta’ attivitajiet għall-prodotti tal-ikel agrikoli; i) il-ġestjoni sostenibbli tal-foresti (SFM) sabiex tiġi evitata d-deforestazzjoni u jiġi mħeġġeġ il-ħolqien ta’ foresti ġodda, inkluża attenzjoni dovuta lill-interessi tal-pajjiżi li qegħdin jiżviluppaw, minn fejn joriġina l-injam. Artikolu 26 Il-baħar u s-sajd Il-Partijiet għandhom jinkoraġġixxu l-kooperazzjoni fir-rigward tal-baħar u s-sajd, fuq livell bilaterali u multilaterali, b’mod partikolari bil-ħsieb tal-promozzjoni tal-iżvilupp u l-immaniġġar sostenibbli u responsabbli tal-baħar u s-sajd. L-oqsma ta’ kooperazzjoni jistgħu jinkludu: a) l-iskambju ta’ informazzjoni; b) l-appoġġ għal politika sostenibbli u responsabbli fit-tul dwar il-baħar u s-sajd, inkluż il-konservazzjoni u l-immaniġġar tar-riżorsi kostali u tal-baħar; u c) il-promozzjoni tal-isforzi sabiex jiġu evitati u miġġielda l-prattika ta’ sajd illegali, mhux irrapportati u mhux ikkontrollati. Artikolu 27 L-għajnuna għall-iżvilupp 1. Il-Partijiet jaqblu li jiskambjaw informazzjoni dwar il-linji ta’ politika tagħhom dwar l-għajnuna għall-iżvilupp bil-ħsieb li jiġi stabbilit djalogu regolari dwar l-għanijiet ta’ dawn il-linji ta’ politika u l-programmi rispettivi tagħhom ta’ għajnuna għall-iżvilupp f’pajjiżi terzi. Huma se jistudjaw safejn hija vijabbli kooperazzjoni iżjed sostanzjali, skont il-leġiżlazzjonijiet rispettivi tagħhom u l-kundizzjonijiet applikabbli għall-implimentazzjoni ta’ dawn il-programmi. 2. Il-Partijiet jaffermaw mill-ġdid l-impenn tagħhom lejn id-Dikjarazzjoni ta’ Pariġi tal-2005 dwar l-Effikaċja tal-Għajnuna u jaqblu li jsaħħu l-kooperazzjoni bil-ħsieb li jtejbu aktar il-prestazzjoni tal-iżvilupp. TITOLU VI IL-KOOPERAZZJONI FIL-QASAM TAL-EDUKAZZJONI U TAL-KULTURA Artikolu 28 Il-kooperazzjoni fil-kultura, fl-informazzjoni, fil-komunikazzjoni, fl-awdjoviżiv u fil-midja 1. Il-Partijiet jaqblu li jippromwovu l-kooperazzjoni sabiex iżidu l-fehim reċiproku u l-għarfien dwar il-kulturi rispettivi tagħhom. 2. Il-Partijiet għandhom jistinkaw biex jieħdu miżuri adatti biex jippromwovu skambji kulturali u biex iwettqu inizjattivi konġunti f’dan il-qasam. 3. Il-Partijiet jaqblu li jikkooperaw mill-qrib f’fora internazzjonali rilevanti, bħall-Organizzazzjoni tan-Nazzjonijiet Uniti għall-Edukazzjoni, Xjenza u Kultura (UNESCO), u l-ASEM, bil-għan li jsegwu objettivi komuni u jippromwovu d-diversità kulturali, waqt li jirrispettaw id-dispożizzjonijiet tal-Konvenzjoni tal-UNESCO dwar il-Protezzjoni u l-Promozzjoni tad-Diversità tal-Espressjonijiet Kulturali. 4. Il-Partijiet għandhom jikkunsidraw mezzi kif jinkoraġġixxu l-iskambji, il-kooperazzjoni u d-djalogu bejn l-istituzzjonijiet rilevanti fl-oqsma tal-awdjoviżiv u l-midja. Artikolu 29 L-edukazzjoni 1. Il-Partijiet jirrikonoxxu l-kontribut kruċjali tal-edukazzjoni u t-taħriġ għall-iżvilupp ta’ riżorsi umani li jkunu kapaċi jipparteċipaw fl-ekonomija globali bbażata fuq l-għarfien; u jagħrfu li għandhom interess komuni li jikkooperaw fl-edukazzjoni u t-taħriġ. 2. B’konformità mal-interessi reċiproki tagħhom u l-miri tal-linji ta’ politika tagħhom dwar l-edukazzjoni, il-Partijiet jimpenjaw ruħhom li jappoġġaw flimkien attivitajiet adatti ta’ kooperazzjoni fil-qasam tal-edukazzjoni, tat-taħriġ u taż-żgħażagħ, b’enfasi partikolari fuq l-edukazzjoni għolja. Din il-kooperazzjoni tista’ tieħu l-forma, b’mod partikolari, ta’: a) appoġġ għal proġetti konġunti ta’ kooperazzjoni bejn istituzzjonijiet tal-edukazzjoni u t-taħriġ fl-Unjoni Ewropea u r-Repubblika tal-Korea, bil-ħsieb tal-promozzjoni tal-iżvilupp tal-kurrikulu, programmi konġunti ta’ studju u l-mobilità tal-istudenti; b) djalogu, studji, u skambju ta’ informazzjoni u għarfien fil-qasam tal-politika dwar l-edukazzjoni; c) il-promozzjoni tal-iskambju ta’ studenti, persunal akkademiku u amministrattiv ta’ istituzzjonijiet edukattivi għolja, u ħaddiema taż-żgħażagħ, fosthom permezz tal-implimentazzjoni tal-programm Erasmus Mundus; d) kooperazzjoni f’setturi edukattivi ta’ interess komuni. TITOLU VII IL-KOOPERAZZJONI FIL-QASAM TAL-ĠUSTIZZJA, TAL-LIBERTÀ U TAS-SIGURTÀ Artikolu 30 L-Istat tad-Dritt Fil-kooperazzjoni tagħhom fil-qasam tal-ġustizzja, tal-libertà u tas-sigurtà, il-Partijiet għandhom jagħtu importanza partikolari lill-promozzjoni tal-istat tad-dritt, inkluża l-indipendenza tal-ġudikatura, l-aċċess għall-ġustizzja, u d-dritt għal proċess ġust. Artikolu 31 Il-kooperazzjoni ġuridika 1. Il-Partijiet jaqblu li jiżviluppaw kooperazzjoni ġudizzjarja fi kwistjonijiet ċivili u kummerċjali, b’mod partikolari fir-rigward tar-ratifika u l-implimentazzjoni ta’ konvenzjonijiet multilaterali dwar il-kooperazzjoni ġudizzjarja ċivili, inklużi l-Konvenzjonijiet tal-Konferenza tal-Aja dwar id-Dritt Internazzjonali Privat fil-qasam tal-kooperazzjoni legali internazzjonali u l-litigazzjoni kif ukoll il-protezzjoni tat-tfal. 2. Il-Partijiet jaqblu li jiffaċilitaw u jinkoraġġixxu s-soluzzjoni arbitrali ta’ tilwimiet ċivili u kummerċjali privati, kull meta jkun possibbli, skont l-istrumenti internazzjonali applikabbli. 3. Rigward il-kooperazzjoni ġudizzjarja fi kwistjonijiet kriminali, il-Partijiet se jfittxu li jtejbu l-arranġamenti dwar l-għajnuna legali reċiproka u l-estradizzjoni. Dan għandu jinkludi, fejn adatt, l-adeżjoni ma’, u l-implimentazzjoni tal-istrumenti internazzjonali rilevanti tan-Nazzjonijiet Uniti fosthom l-Istatut ta’ Ruma tal-Qorti Kriminali Internazzjonali kif imsemmi fl-Artikolu 6 ta’ dan il-Ftehim. Artikolu 32 Il-protezzjoni tad-dejta personali 1. Il-Partijiet jaqblu li jikkooperaw sabiex itejbu l-livell ta’ protezzjoni tad-dejta personali għall-ogħla standards internazzjonali bħal dawk li hemm fil-Linji Gwida tan-Nazzjonijiet Uniti għall-Kontroll tal-Fajls Kompjuterizzati b’Dejta Personali (Ir-Riżoluzzjoni 45/95 tal-Assemblea Ġenerali tan-Nazzjonijiet Uniti tal-14 ta’ Diċembru 1990). 2. Il-kooperazzjoni dwar il-protezzjoni tad-dejta personali tista’ tinkludi, fost l-oħrajn, l-iskambju ta’ informazzjoni u kompetenza esperta. Artikolu 33 Il-migrazzjoni 1. Il-Partijiet jaqblu li jsaħħu u jintensifikaw il-kooperazzjoni fl-oqsma tal-migrazzjoni illegali, il-kuntrabandu u t-traffikar ta’ persuni, kif ukoll li jinkludu t-tħassib dwar il-migrazzjoni fl-istrateġiji nazzjonali għall-iżvilupp ekonomiku u soċjali taż-żoni li minnhom joriġinaw il-migranti. 2. Fil-qafas tal-kooperazzjoni sabiex tiġi evitata u kkontrollata l-immigrazzjoni illegali, il-Partijiet jaqblu li jerġgħu jdaħħlu liċ-ċittadini tagħhom li jkunu qegħdin jgħixu b’mod illegali fit-territorju tal-Parti l-oħra. Għal dan il-għan, il-Partijiet se jipprovdu liċ-ċittadini tagħhom b’dokumenti tal-identità adatti għal tali finijiet. F’każijiet fejn iċ-ċittadinanza tkun dubjuża, il-Partijiet jaqblu li jidentifikaw iċ-ċittadini allegati tagħhom. 3. Il-Partijiet jagħmlu kull sforz biex jikkonkludu, jekk ikun meħtieġ, ftehim li jirregola l-obbligi speċifiċi għall-ammissjoni mill-ġdid taċ-ċittadini tagħhom. Dan għandu jindirizza wkoll il-kundizzjonijiet relatati ma’ ċittadini ta’ pajjiżi oħra u tal-persuni mingħajr stat. Artikolu 34 Il-ġlieda kontra drogi illeċiti 1. B’mod konformi mal-liġijiet u r-regolamenti rispettivi tagħhom, il-Partijiet se jimmiraw li jitnaqqas il-forniment u t-traffikar ta’, u d-domanda għad-drogi illeċiti kif ukoll l-impatt tagħhom fuq l-utenti tad-drogi u s-soċjetà b’mod ġenerali, u li tinkiseb prevenzjoni aktar effettiva kontra d-devjazzjoni tal-prekursuri kimiċi li jintużaw għall-manifattura illegali ta’ drogi narkotiċi u sustanzi psikotropiċi. Fil-kooperazzjoni tagħhom, il-Partijiet jiżguraw li fl-insegwiment ta’ din il-mira, jittieħed approċċ komprensiv u bbilanċjat permezz ta’ regolamenti legali dwar is-suq u azzjoni u koordinazzjoni effettiva bejn l-awtoritajiet kompetenti, inklużi dawk mis-setturi tas-saħħa, tal-edukazzjoni, soċjali, tal-infurzar tal-liġi u tal-ġustizzja. 2. Il-Partijiet jaqblu dwar il-mezzi ta’ kooperazzjoni sabiex jinkisbu dawn l-għanijiet. L-azzjonijiet għandhom ikunu bbażati fuq prinċipji miftiehma b’mod komuni skont il-konvenzjonijiet internazzjonali rilevanti, id-Dikjarazzjoni Politika u d-Dikjarazzjoni Speċjali dwar il-prinċipji ta’ gwida rigward it-tnaqqis fid-domanda għad-drogi, li ġew approvati mis-Sessjoni Speċjali dwar id-Drogi tal-Għoxrin Assemblea Ġenerali tan-Nazzjonijiet Uniti f’Ġunju 1998. Artikolu 35 Il-ġlieda kontra l-kriminalità organizzata u l-korruzzjoni Il-Partijiet jaqblu li jikkooperaw dwar, u jikkontribwixxu għall-ġlieda kontra l-kriminalità organizzata, ekonomika u finanzjarja u l-korruzzjoni, l-iffalsifikar u t-tranżazzjonijiet illegali, billi jikkonformaw b’mod sħiħ mal-obbligi internazzjonali reċiproki tagħhom attwali f’dan il-qasam, inkluża l-kooperazzjoni effettiva fl-irkupru ta’ assi jew fondi li ġejjin minn atti ta’ korruzzjoni. Il-Partijiet se jippromwovu l-implimentazzjoni tal-Konvenzjoni tan-Nazzjonijiet Uniti dwar il-Kriminalità Organizzata Transnazzjonali u l-Protokolli li jissupplimentawha u l-Konvenzjoni tan-Nazzjonijiet Uniti kontra l-Korruzzjoni. Artikolu 36 Il-ġlieda kontra l-ħasil ta’ ħlus u l-finanzjament tat-terroriżmu 1. Il-Partijiet jaqblu dwar il-ħtieġa li jaħdmu flimkien u li jikkooperaw sabiex jiġi evitat l-użu tas-sistemi finanzjarji tagħhom biex isir ħasil tar-rikavat mill-attivitajiet kriminali kollha inkluż it-traffikar tad-drogi u l-korruzzjoni u għall-finanzjament tat-terroriżmu. Din il-kooperazzjoni testendi għall-irkupru ta’ assi jew fondi li ġejjin mir-rikavat mir-reati. 2. Il-Partijiet jistgħu jiskambjaw informazzjoni rilevanti fil-qafas tal-leġiżlazzjonijiet rispettivi u japplikaw standards adatti sabiex jikkumbattu l-ħasil tal-flus u l-finanzjament tat-terroriżmu, li jkunu ekwivalenti għal dawk adottati minn korpi internazzjonali rilevanti attivi f’dan il-qasam, bħat-Task Force ta’ Azzjoni Finanzjarja (FATF) dwar il-ħasil tal-flus. Artikolu 37 Il-ġlieda kontra l-kriminalità ċibernetika 1. Il-Partijiet għandhom isaħħu l-kooperazzjoni biex jimpedixxu u jiġġieldu kontra r-reati ta’ teknoloġija għolja, ċibernetiċi u elettroniċi u t-tqassim ta’ kontenut terroristiku permezz tal-Internet billi jiskambjaw informazzjoni u esperjenzi prattiċi f’konformità mal-leġiżlazzjoni nazzjonali tagħhom fil-limiti tar-responsabbiltà tagħhom. 2. Il-Partijiet se jiskambjaw informazzjoni fl-oqsma tal-edukazzjoni u tat-taħriġ tal-investigaturi taċ-ċiberkriminalità, tal-investigazzjoni taċ-ċiberkriminalità, u tax-xjenza forensika diġitali. Artikolu 38 Il-kooperazzjoni fl-infurzar tal-liġi Il-Partijiet jaqblu li jikkooperaw bejn l-awtoritajiet, l-aġenziji u s-servizzi tal-infurzar tal-liġi u li jikkontribwixxu sabiex ifixklu u jżarmaw theddidiet ta’ kriminalità transnazzjonali komuni għall-Partijiet. Il-kooperazzjoni bejn l-awtoritajiet, l-aġenziji u s-servizzi tal-infurzar tal-liġi tista’ tieħu l-forma ta’ assistenza reċiproka fl-investigazzjonijiet, kondiviżjoni ta’ metodi investigattivi, edukazzjoni u taħriġ konġunti għall-persunal tal-infurzar tal-liġi u kwalunkwe tip ieħor ta’ attivitajiet u għajnuna konġunti kif jista’ jsir qbil fuqu b’mod reċiproku mill-Partijiet. TITOLU VIII IL-KOOPERAZZJONI F’OQSMA OĦRA Artikolu 39 It-turiżmu Il-Partijiet jaqblu li jistabbilixxu kooperazzjoni fil-qasam tat-turiżmu, bil-ħsieb ta’ żieda fil-fehim reċiproku aħjar u l-promozzjoni ta’ żvilupp ibbilanċjat u sostenibbli tat-turiżmu. Din il-kooperazzjoni tista’ tieħu l-forma b’mod partikolari ta’: a) l-iskambju ta’ informazzjoni dwar kwistjonijiet ta’ interess komuni li jirrigwardaw it-turiżmu; b) l-organizzazzjoni ta’ avvenimenti dwar it-turiżmu; c) skambji tat-turiżmu; d) il-kooperazzjoni fil-preservazzjoni u l-immaniġġar tal-wirt kulturali; e) il-kooperazzjoni fl-immaniġġar tat-turiżmu. Artikolu 40 Is-Soċjetà Ċivili Il-Partijiet jirrikonoxxu r-rwol u l-kontribuzzjoni potenzjali tas-soċjetà ċivili organizzata fil-proċess ta’ djalogu u kooperazzjoni skont dan il-Ftehim u jaqblu li jippromwovu djalogu effettiv mas-soċjetà ċivili organizzata u l-parteċipazzjoni effettiva tagħha. Artikolu 41 L-Amministrazzjoni Pubblika Il-Partijiet jaqblu li jikkooperaw billi jiskambjaw esperjenzi u l-aħjar prattika, jibnu fuq l-isforzi eżistenti, fir-rigward tal-immodernizzar tal-amministrazzjoni pubblika f’oqsma bħal: a) it-titjib fl-effiċjenza organizzattiva; b) iż-żieda fl-effiċjenza tal-istituzzjonijiet fil-prestazzjoni tas-servizzi; c) l-iżgurar ta’ amministrazzjoni trasparenti tar-riżorsi pubbliċi u l-kontabbiltà; d) it-titjib tal-qafas legali u istituzzjonali; e) it-tfassil u l-implimentazzjoni tal-politika. Artikolu 42 L-istatistika 1. Il-Partijiet jiżviluppaw u jsaħħu l-kooperazzjoni ta’ bejniethom dwar kwistjonijiet ta’ statistika, u b’hekk jikkontribwixxu għall-mira fuq perjodu fit-tul li jipprovdu fil-ħin, dejta statistika komparabbli u kredibbli fuq livell internazzjonali. Huwa mistenni li sistemi statistiċi sostenibbli, effiċjenti u professjonalment indipendenti jipproduċu informazzjoni rilevanti għaċ-ċittadini tal-Partijiet, għan-negozji u għal dawk li jieħdu d-deċiżjonijiet tal-Partijiet, u b’hekk jippermettulhom li jieħdu deċiżjonijiet infurmati. Il-Partijiet fost l-oħrajn, jiskambjaw informazzjoni u kompetenza esperta u jiżviluppaw kooperazzjoni b’kunsiderazzjoni għall-esperjenza diġà akkumulata. Il-kooperazzjoni hija mmirata lejn: a) l-armonizzazzjoni progressiva bejn is-sistemi statistiċi taż-żewġ Partijiet; b) l-irfinar tal-iskambju ta’ data bejn il-Partijiet b’kont meħud tal-applikazzjoni tal-metodoloġiji internazzjonali rilevanti; c) it-titjib fil-kapaċità professjonali tal-persunal statistiku sabiex tippermettilhom li japplikaw l-istandards statistiċi rilevanti; d) il-promozzjoni tal-iskambju ta’ esperjenza bejn il-Partijiet dwar l-iżvilupp tal-għarfien statistiku. 2. Il-forom ta’ kooperazzjoni jistgħu jinkludu, fost l-oħrajn, programmi u proġetti speċifiċi, kif sar qbil dwarhom reċiprokament, kif ukoll djalogu, kooperazzjoni u inizjattivi dwar suġġetti ta’ interess komuni fuq livell bilaterali jew multilaterali. TITOLU IX IL-QAFAS ISTITUZZJONALI Artikolu 43 Ftehimiet oħra 1. Il-Ftehim Qafas dwar il-Kummerċ u l-Kooperazzjoni bejn il-Komunità Ewropea u l-Istati Membri tagħha, minn naħa, u r-Repubblika tal-Korea, minn naħa oħra, li ġie ffirmat fil-Lussemburgu fit-28 ta’ Ottubru 1996 u li daħal fis-seħħ fl-1 ta’ April 2001 b’dan qed jiġi revokat. 2. Dan il-Ftehim jaġġorna u jissostitwixxi l-Ftehim imsemmi hawn fuq. Ir-referenzi għall-Ftehim imsemmi hawn fuq fil-ftehimiet kollha bejn il-Partijiet jinftiehmu li jirreferu għal dan il-Ftehim. 3. Il-Partijiet jistgħu jikkumplimentaw dan il-Ftehim billi jikkonkludu ftehimiet speċifiċi fi kwalunkwe qasam ta’ kooperazzjoni li jaqa’ fil-kamp ta’ applikazzjoni tiegħu. Tali ftehimiet speċifiċi jkunu parti integrali mir-relazzjonijiet bilaterali globali regolati minn dan il-Ftehim u jiffurmaw parti minn qafas istituzzjonali komuni. 4. Ftehimiet eżistenti relatati ma’ oqsma speċifiċi ta’ kooperazzjoni li jaqgħu fil-kamp ta’ applikazzjoni ta’ dan il-Ftehim jitqiesu wkoll parti mir-relazzjonijiet bilaterali globali kif regolati minn dan il-Ftehim u li jiffurmaw parti minn qafas istituzzjonali komuni. Artikolu 44 Il-Kumitat Konġunt 1. Il-Partijiet jistabbilixxu b'dan il-Ftehim, Kumitat Konġunt, magħmul minn rappreżentanti tal-membri tal-Kunsill tal-Unjoni Ewropea u rappreżentanti tal-Kummissjoni Ewropea, minn naħa, u rappreżentanti tar-Repubblika tal-Korea, minn naħa oħra. 2. Il-konsultazzjonijiet isiru fil-Kumitat Konġunt sabiex jiffaċilitaw l-implimentazzjoni u biex javvanzaw l-għanijiet ġenerali ta’ dan il-Ftehim kif ukoll biex iżommu l-koerenza ġenerali fir-relazzjonijiet u biex jiżguraw il-funzjonament tajjeb ta’ kwalunkwe ftehim ieħor bejn il-Partijiet. 3. Il-Kumitat Konġunt: a) jiżgura li dan il-Ftehim jaħdem sewwa; b) jimmonitorja l-iżvilupp tar-relazzjoni komprensiva bejn il-Partijiet; c) jitlob, skont il-bżonn, informazzjoni minn kumitati jew korpi oħrajn stabbiliti fi ftehimiet oħrajn li jaqgħu fil-qafas istituzzjonali komuni u jikkunsidra kwalunkwe rapport ippreżentat lilu; d) jiskambja opinjonijiet u jagħmel suġġerimenti dwar kwalunkwe kwistjoni ta’ interess komuni, inklużi azzjonijiet futuri u r-riżorsi disponibbli sabiex jitwettqu; e) jistabbilixxi prijoritajiet fir-rigward tal-għanijiet ta’ dan il-Ftehim; f) ifittex metodi adatti biex jiġu evitati l-problemi li jistgħu jinħolqu fl-oqsma koperti minn dan il-Ftehim; g) isolvi kwalunkwe differenza li tinqala’ fl-applikazzjoni jew l-interpretazzjoni ta’ dan il-Ftehim permezz ta’ kunsens skont l-Artikolu 45(3); h) jeżamina l-informazzjoni kollha ppreżentata minn Parti rigward in-nuqqas ta’ twettiq tal-obbligi u jagħmel konsultazzjonijiet mal-Parti l-oħra sabiex ifittex soluzzjoni aċċettabbli għaż-żewġ Partijiet skont l-Artikolu 45(3). 4. Il-Kumitat Konġunt normalment jiltaqa’ darba fis-sena fi Brussell u f’Seoul b’mod li jalterna. Għandhom isiru laqgħat speċjali tal-Kumitat meta jintalbu minn xi waħda mill-Partijiet. Il-Kumitat Konġunt jitmexxa b’mod alternat minn kull waħda mill-Partijiet. Normalment jiltaqa’ fil-livell ta’ uffiċjali superjuri. Artikolu 45 Il-modalitajiet għall-implimentazzjoni 1. Il-Partijiet jieħdu kwalunkwe miżura ġenerali jew speċifika li tkun meħtieġa sabiex iwettqu l-obbligi tagħhom skont dan il-Ftehim u jiżguraw li huma jikkonformaw mal-għanijiet stipulati f’dan il-Ftehim. 2. L-implimentazzjoni hija koperta b’kunsens u djalogu. Jekk, madankollu, ikun hemm diverġenza ta’ fehmiet fl-applikazzjoni jew l-interpretazzjoni ta’ dan il-Ftehim, kull Parti tirreferi għall-Kumitat Konġunt. 3. Jekk xi waħda mill-Partijiet tqis li l-Parti l-oħra ma ssodisfatx l-obbligi tagħha skont dan il-Ftehim, hija tista’ tieħu miżuri adatti skont il-liġi internazzjonali. Qabel ma tagħmel dan, ħlief f’każijiet ta’ urġenza speċjali, il-Parti tippreżenta l-informazzjoni kollha meħtieġa lill-Kumitat Konġunt għal eżami komprensiv tas-sitwazzjoni. Il-Partijiet jagħmlu konsultazzjonijiet fil-Kumitat Konġunt u, jekk jaqblu ż-żewġ Partijiet, dawn il-konsultazzjonijiet jistgħu jiġu ffaċilitati minn medjatur maħtur minn Kumitat Konġunt. 4. F’każijiet ta’ urġenza speċjali, il-miżura tiġi nnotifikata immedjatament lill-Parti l-oħra. B'talba tal-Parti l-oħra, il-konsultazzjonijiet jinżammu għal perjodu sa għoxrin (20) ġurnata. Wara dan il-perjodu, tapplika din il-miżura. F’dan il-każ, il-Parti l-oħra tista’ titlob arbitraġġ skont l-Artikolu 46 bil-ħsieb li teżamina kwalunkwe aspett ta’, jew il-bażi għall-miżura. Artikolu 46 Proċedura ta’ arbitraġġ 1. It-tribunal tal-arbitraġġ ikun ffurmat minn tliet (3) arbitri. Kull Parti taħtar arbitru wieħed u l-Kumitat Konġunt għandu jaħtar it-tielet arbitru fi żmien erbatax (14)-il jum, kif xieraq, b'talba ta’ kwalunkwe Parti għall-arbitraġġ. Il-ħatra ta’ arbitru minn Parti tiġi nnotifikata immedjatament lill-Parti l-oħra bil-miktub permezz ta’ kanali diplomatiċi. Id-deċiżjoni tal-arbitri tittieħed b’maġġoranza tal-voti. L-arbitri jaħdmu biex jilħqu deċiżjoni malajr kemm jista’ jkun u fi kwalunkwe każ mhux aktar tard minn tliet (3) xhur mid-data tal-ħatra tal-arbitri. Il-Kumitat Konġunt jiftiehem il-proċeduri fid-dettall għat-twettiq malajr tal-arbitraġġ. 2. Kull Parti fit-tilwima trid tieħu l-passi meħtieġa biex timplimenta d-deċiżjoni tal-arbitri. L-arbitri meta mitluba, joħorġu rakkomandazzjonijiet dwar kif għandha tiġi implimentata d-deċiżjoni tagħhom bil-ħsieb tar-restawr tal-bilanċ tad-drittijiet u l-obbligi skont dan il-Ftehim. TITOLU X ID-DISPOŻIZZJONIJIET FINALI Artikolu 47 Id-definizzjoni Għall-finijiet ta’ dan il-Ftehim, it-terminu “il-Partijiet” ifisser l-Unjoni Ewropea jew l-Istati Membri tagħha, jew l-Unjoni Ewropea u l-Istati Membri tagħha, skont il-kompetenzi rispettivi tagħhom, minn naħa waħda, u r-Repubblika tal-Korea, minn naħa oħra. Artikolu 48 Is-Sigurtà Nazzjonali u d-Divulgazzjoni ta’ informazzjoni Xejn f’dan il-Ftehim m’għandu jiġi interpretat li jitlob lil xi Parti sabiex tipprovdi xi informazzjoni, li d-divulgazzjoni tagħha, hija tqis li jmur kontra l-interessi tas-sigurtà essenzjali tagħha. Artikolu 49 Id-dħul fis-seħħ, it-terminu ta’ żmien u t-terminazzjoni 1. Dan il-Ftehim jidħol fis-seħħ fl-ewwel jum tax-xahar wara d-data li fiha l-Partijiet ikunu nnotifikaw lil xulxin dwar l-ikkompletar tal-proċeduri ġuridiċi meħtieġa għal dan il-għan. 2. Minkejja l-paragrafu 1, dan il-Ftehim jiġi applikat b’mod provviżorju sakemm jidħol fis-seħħ. L-applikazzjoni provviżorja tibda fl-ewwel jum tal-ewwel xahar wara d-data li fiha l-Partijiet ikunu nnotifikaw lil xulxin bl-ikkompletar tal-proċeduri meħtieġa. 3. Dan il-Ftehim huwa validu b’mod indefinit. Kwalunkwe Parti tista’ tinnotifika lill-Parti l-oħra bil-miktub dwar l-intenzjoni tagħha li tiddenunzja dan il-Ftehim. Id-denunzja tidħol fis-seħħ sitt xhur wara n-notifika. Artikolu 50 In-notifiki In-notifiki magħmula skont l-Artikolu 49 isiru lis-Segretarjat Ġenerali tal-Kunsill tal-Unjoni Ewropea u lill-Ministeru għall-Affarijiet Barranin u l-Kummerċ tar-Repubblika tal-Korea, rispettivament. Artikolu 51 Id-Dikjarazzjonijiet u l-Annessi Id-Dikjarazzjonijiet u l-Annessi ta’ dan il-Ftehim jiffurmaw parti integrali minn dan il-Ftehim. Artikolu 52 L-applikazzjoni territorjali Dan il-Ftehim japplika, minn naħa waħda, għat-territorji li fihom jiġi applikat it-Trattat dwar l-Unjoni Ewropea u bil-kundizzjonijiet stipulati f’dak it-Trattat, u minn naħa oħra, għat-territorju tar-Repubblika tal-Korea. Artikolu 53 It-testi awtentiċi Dan il-Ftehim huwa mfassal duplikatament bil-lingwa Bulgara, Ċeka, Daniża, Estonjana, Finlandiża, Franċiża, Ġermaniża, Griega, Ingliża, Latvjana, Litwana, Maltija, Olandiża, Pollakka, Portugiża, Rumena, Slovakka, Slovena, Spanjola, Svediża, Taljana, Ungeriża u Koreana, b’kull test ugwalment awtentiku. ID-DIKJARAZZJONI INTERPRETATTIVA KONĠUNTA DWAR L-ARTIKOLI 45 U 46 Il-Partijiet huma demokraziji. Huma jixtiequ jaħdmu flimkien biex jippromwovu l-valuri kondiviżi tagħhom lid-dinja. Il-Ftehim ta’ bejniethom huwa sinjal tar-rieda kondiviża tagħhom li jippromwovu d-demokrazija, id-drittijiet tal-bniedem, in-nonproliferazzjoni u l-ġlieda kontra t-terroriżmu madwar id-dinja. Għalhekk, l-implimentazzjoni ta’ dan il-Ftehim bejn il-Partijiet li jikkondividu l-istess valuri għandha tkun ibbażata fuq il-prinċipji tad-djalogu, ir-rispett reċiproku, is-sħubija indaqs, il-multilateraliżmu, il-kunsens, u r-rispett lejn id-dritt internazzjonali. Il-Partijiet jaqblu li għall-iskop tal-interpretazzjoni korretta u l-applikazzjoni prattika ta’ dan il-Ftehim, it-terminu “miżuri adatti” fl-Artikolu 45(3) huma miżuri proporzjonati man-nuqqas ta’ implimentazzjoni tal-obbligi skont dan il-Ftehim. Jistgħu jittieħdu miżuri fir-rigward ta’ dan il-Ftehim jew ta’ ftehim speċifiku li jaqa’ fil-qafas istituzzjonali komuni. Fl-għażla tal-miżuri, trid tingħata prijorità lil dawk li l-inqas li jfixklu l-operat tal-ftehimiet, b’kunsiderazzjoni għall-użu possibbli ta’ rimedji domestiċi disponibbli. Il-Partijiet jaqblu li għall-finijiet tal-interpretazzjoni korretta u l-applikazzjoni prattika ta’ dan il-Ftehim, it-terminu “każi ta’ urġenza speċjali” fl-Artikolu 45(4) ifisser każ ta’ ksur materjali ta’ dan il-Ftehim minn xi waħda mill-Partijiet. Ksur materjali jikkonsisti jew minn ċaħda ta’ dan il-Ftehim mhux sanzjonata mir-regoli ġenerali tad-dritt internazzjonali jew ksur partikolarment serju u sostanzjali ta’ element essenzjali tal-Ftehim. Il-Partijiet jivvalutaw ksur materjali possibbli tal-Artikolu 4(2), b’kunsiderazzjoni għall-pożizzjoni uffiċjali, fejn disponibbli, tal-aġenziji internazzjonali rilevanti. Fir-rigward tal-Artikolu 46, fejn ikunu ttieħdu miżuri fir-rigward ta’ ftehim speċifiku li jaqa’ fil-qafas istituzzjonali komuni, kwalunkwe proċedura rilevanti tal-ftehim speċifiku għas-soluzzjoni tat-tilwimiet tapplika fir-rigward tal-proċedura għall-implimentazzjoni tad-deċiżjoni tal-bord tal-arbitraġġ f’każijiet fejn l-arbitri jiddeċiedu li l-miżura ma kinitx ġustifikata jew proporzjonata. _________________ ID-DIKJARAZZJONI UNILATERALI MILL-UNJONI EWROPEA DWAR L-ARTIKOLU 12 Il-plenipotenzjarji tal-Istati Membri u l-plenipotenzjarju tar-Repubblika tal-Korea jieħdu nota tad-Dikjarazzjoni Unilaterali li ġejja: L-Unjoni Ewropea tiddikjara li l-Istati Membri huma marbuta bl-Artikolu 12 biss safejn huma impenjaw rwieħhom fir-rigward ta’ dawn il-prinċipji ta’ governanza tajba fil-qasam tat-taxxa fil-livell tal-Unjoni Ewropea. _________________